SKRIFTLIG FORESPØRGSEL E-0129/00

af Ria Oomen-Ruijten (PPE-DE) og Bartho Pronk (PPE-DE) til Kommissionen

(27. januar 2000)

Om: Enhedsprogrammeringsdokumentet 2000-2006

Den 19. oktober 1999 forelagde den nederlandske minister for sociale anliggender og beskæftigelse Kommissionen enhedsprogrammeringsdokumentet (EPD) ESF-3 for perioden 2000-2006.

Hvad mener Kommissionen om, at den nederlandske regering har til hensigt at anvende ESF-3 i den nye planlægningsperiode især til gennemførelsen (mindre end et års arbejdsløshed) af regeringens afgørelse om at anvende 250 mio. gylden på jobskabelse i betragtning af, at det er ønskeligt især at nå frem til klienter, der befinder sig langt væk fra arbejdsmarkedet?

I EPD 2000-2006 foreslås det, at ESF-gennemførelsesenheden på kort sigt underlægges beskæftigelsesforvaltningen og på længere sigt det nationale institut for arbejde og indkomst (LIWI).

Hvad mener Kommissionen om, at ESF-gennemførelsesenheden underlægges beskæftigelsesforvaltningen, hvilket medfører, at de, der anmoder om støtte, og de, der yder ESF-støtte, henhører under den samme institution?

Hvad mener Kommissionen om den nederlandske regerings afgørelse til fordel for LIWI på baggrund af dels den omstændighed, at en ESF-gennemførelsesenheds opgaver ikke er en forlængelse af LIWI's hovedopgave, der går ud på at være den styrende organisation for centret for arbejde og indkomst (CWI), og dels udviklingen i Nederlandene går i retning af, at kommunerne modtager deres reintegrationsstøtte fra en eneste kilde, nemlig ministeren for sociale anliggender og beskæftigelse?

I EPD foreslås det bl.a., at der nedsættes et styringsudvalg. Sammenslutningen af nederlandske kommuner er ikke repræsenteret i dette udvalg i henhold til planerne.

Er Kommissionen af den opfattelse, at det er ønskeligt at sammenslutningen af nederlandske kommuner repræsenteres heri, hvilket er foreneligt med anvendelsen af partnerskabsprincippet, som Kommissionen har ønsket at anvende? Kommunerne spiller i sidste instans rent faktisk en vigtig rolle i forbindelse med gennemførelsen af ESF-3 i den nye planlægningsperiode, fordi de er vigtige arbejdsgivere?

Svar afgivet på Kommissionens vegne af Anna Diamantopoulou

(29. februar 2000)

Den Europæiske Socialfond er Fællesskabets vigtigste instrument for gennemførelsen af målsætningerne for den europæiske beskæftigelsesstrategi. På nationalt plan er disse mål udarbejdet på basis af 22 retningslinjer i den nederlandske nationale handlingsplan. Udviklingsplanen for mål 3, som de nederlandske myndigheder har tilsendt Kommissionen, danner grundlag for forhandlingerne om det nye enhedsprogrammeringsdokument (EPD). Det nøjagtige indhold af EPD afhænger af resultatet af forhandlingerne mellem Kommissionen og de nederlandske myndigheder, og disse forhandlinger er kun lige blevet indledt.

De nederlandske myndigheders forslag, som beskrevet i planen, om at bruge alle ESF-midlerne til den såkaldte altomfattende fremgangsmåde (sluitende aanpak) synes at stemme helt overens med forebyggelsesprincippet i den europæiske beskæftigelsesstrategi. Helt konkret foreslår de nederlandske myndigheder at bruge ESF-midlerne til at overholde retningslinje 2 i handlingsplanen inden udgangen af 2002. Planen indeholder også et forslag om en særforanstaltning, der tager sigte på at genintegrere langtidsledige, og den kan bruges til personer uden tilknytning til arbejdsmarkedet.

Det er op til medlemsstaterne at fastlægge deres egne administrative arrangementer, f.eks. hvor de ønsker at placere ESF-gennemførelsesenheden. Det er Kommissionens ansvar at sikre, at ESF-programmet gennemføres på en gennemsigtig, effektiv og korrekt måde i overensstemmelse med den gældende forordning. Kommissionen forhandler med de nederlandske myndigheder for at sikre, at gennemførelseskapitlerne i EPD er en tilstrækkelig garanti for dette.

Kommissionen følger med stor interesse den seneste udvikling i Nederlandene omkring det nationale institut for arbejde og indkomst. Dette opfattes som et innovativt forsøg på at aktivere modtagere af bistand, arbejdsløshedsunderstøttelse og handicapydelser gennem en såkaldt one stop shop-tilgang.

De nye strukturfondsforordninger støtter et bredt partnerskab, og Kommissionen vil drøfte denne sag med de nederlandske myndigheder.